“Menga Qozog'istonni tark etishni taklif qilishgandi” — To'qaev

Qozog'iston prezidenti Qosim-Jo'mart To'qaev yanvar voqealari chog'ida unga mamlakatni tark etish tavsiya etilganini aytdi. Bu haqda u “Rossiya 24” telekanaliga bergan intervyusida ma'lum qildi.
Prezidentning so'zlariga ko'ra, barcha davlat to'ntarishlarining maqsadi hokimiyatga boshqa odamni olib kelish hisoblanadi.
“Menga kelsak, o'sha kunlarda men prezident qarorgohi binosida bo'ldim, hech qaerga ketmadim. Bundan tashqari, shu yerda tunab qoldim”, — degan To'qaev.
Uning so'zlariga ko'ra, tartibsizliklar boshidanoq u poytaxtni tark etmoqchi emasligini aytgan.
“Ba'zi ‘o'rtoqlar’ menga vertolyot yoki samolyotga o'tirib, Qozog'istonni tark etishni taklif qildi. Tabiiyki, men buni hech qanday tarzda rejalashtirmaganman va oxirigacha shu yerda bo'lishim kerak, deb ishonganman”, — degan prezident.
Eslatib o'tamiz, Qozog'istonda 2022-yilning yanvar oyi boshida ommaviy norozilik namoyishlari boshlangan. Mamlakat g'arbidagi Janao'zen va Aqtau shaharlari aholisi suyultirilgan gaz narxining ikki barobar oshirilishiga qarshi chiqqan. Keyinchalik norozilik namoyishlari boshqa shaharlarga, jumladan, respublikaning eski poytaxti va eng yirik shahri Olmaotaga ham tarqalgan.
U yerda talonchilik boshlangan, jangarilar davlat muassasalariga hujum qilgan, qurol-yarog'larni tortib olgan. Bunga javoban rasmiylar 19-yanvarga qadar butun mamlakat bo'ylab favqulodda holat e'lon qilib, aksilterror operatsiyasini boshlagan. Qozog'iston Bosh prokuraturasi ma'lumotiga ko'ra, tartibsizliklar natijasida 230 kishi halok bo'lgan, ulardan 19 nafari xavfsizlik xizmati xodimlari hisoblanadi.